ঢাকা-১০ আসনের উপনির্বাচনে নির্ভয়ে ভোট দিন: বিএনপি প্রার্থী রবি
ঢাকা-১০ আসনের উপ-নির্বাচনে বিএনপির প্রার্থী শেখ রবিউল আলম রবি ভোটারদের উদ্দেশে বলেছেন, আগামী ২১ তারিখ মাঠে থাকবেন, নির্ভয়ে ধানের শীষে ভোট দেবেন। নির্বাচনে বিএনপির নেতাকর্মীরাও সর্বোচ্চ ঝুঁকি নিয়ে ত্যাগ স্বীকার করবে। আমরা ঐক্যবদ্ধভাবে আন্দোলনের মাধ্যমে দেশনেত্রী খালেদা জিয়াকে স্বৈরাচারের কারাগার থেকে মুক্ত করে আনব। 







বৃহস্পতিবার সকালে ধানমণ্ডির বরীন্দ্রসরোবরে প্রাতঃভ্রমণকারীদের সঙ্গে মতবিনিময়ের মাধ্যমে গণসংযোগ শুরু করেন বিএনপি মনোনীত প্রার্থী শেখ রবিউল আলম রবি। 




এ সময় তিনি বলেন, আওয়ামী লীগ রাষ্ট্রযন্ত্র ব্যবহার করে দানবীয় আচরণ করছে। তাই বলে বিএনপি দানবীয় আচরণ করবে এমন নয়। আওয়ামী লীগ মানুষের অধিকার হরণ করেছে বলেই জনগণ তাদের বিরুদ্ধে ফুঁসে উঠবে। জনগণই বিএনপির মূল শক্তি। জনগণ প্রস্তুতি নিচ্ছে, ফুঁসে উঠবেই। আওয়ামী লীগ জনগণের শক্তির কাছে পরাজিত হবেই। তাদের সব অপকর্মের জবাব জনগণের কাছে দিতেই হবে। 
মতবিনিময়কালে রবির সঙ্গে ছিলেন ধানমণ্ডি থানা বিএনপির সিনিয়র সহসভাপতি কাবিরুল হায়দার চৌধুরী, ভারপ্রাপ্ত সাধারণ সম্পাদক শাহাদাৎ হোসেন সৈকত, শ্রমিক দলের সভাপতি আবু কাওছারসহ অঙ্গ-সহযোগী সংগঠনের বিপুলসংখ্যক নেতাকর্মী। 
ধানের শীষের জয়ের ব্যাপারে কতটুকু আশাবাদী সাংবাদিকদের এমন প্রশ্নের জবাবে রবিউল আলম রবি বলেন, জয় নিয়ে আমি চিন্তিত নই। আমি একটা বিষয়ে চিন্তিত আওয়ামী লীগ কিভাবে তাদের দেউলিয়াত্ব প্রকাশ করবে। তারা কি ক্ষমতালোভী  রাজনীতি অব্যাহত রাখবে; নৌকা বিজয়ী করতে রাষ্ট্রযন্ত্র ব্যবহার করবে? যদি করে তাহলে আমাদের প্রতিবাদ ও প্রতিরোধের দায়িত্ব বেড়ে যাবে। এমনও হতে পারে ঢাকা-১০ আসন থেকে শুভসূচনা শুরু হতে পারে বিএনপির। 
বিকালে হাজারীবাগ বাজার থেকে আবারও প্রচারণায় বের হন রবি। পরে বড় মসজিদ, বটতলা বাজার, বুরহানপুর, কাজীরবাগ, হাজারীবাগ পার্ক, নিলম্বর সাহা রোড, ভাগলপুর লেন, হাজী ইয়াসিন বানু স্কুল অ্যান্ড কলেজসহ বিভিন্ন এলাকায় প্রচারণা চালান ধানের শীষের এ প্রার্থী। পরে সন্ধ্যার দিকে পুনরায় হাজারীবাগ বাজারে পথসভার মধ্য দিয়ে দিনের প্রচারণা শেষ করেন রবিউল আলম।

ঢাকা-১০ আসনের উপ-নির্বাচনে বিএনপির প্রার্থী শেখ রবিউল আলম রবি ভোটারদের উদ্দেশে বলেছেন, আগামী ২১ তারিখ মাঠে থাকবেন, নির্ভয়ে ধানের শীষে ভোট দেবেন। নির্বাচনে বিএনপির নেতাকর্মীরাও সর্বোচ্চ ঝুঁকি নিয়ে ত্যাগ স্বীকার করবে। আমরা ঐক্যবদ্ধভাবে আন্দোলনের মাধ্যমে দেশনেত্রী খালেদা জিয়াকে স্বৈরাচারের কারাগার থেকে মুক্ত করে আনব।